PM Modi: मुक्त व्यापार समझौता के अगले दौर की वार्ता होगी इस माह
Update: भारत और ब्रिटेन के बीच प्रस्तावित मुक्त व्यापार समझौते को लेकर अगले दौर की वार्ता इस महीने के अंत में होगी। विदेश मंत्रालय ने यह जानकारी दी।
विदेश मंत्रालय के प्रवक्ता अरिंदम बागची ने अपने साप्ताहिक संवाददाता सम्मेलन में एक सवाल का जवाब देते हुए कहा कि यह वार्ता 24 से 28 अप्रैल के बीच होगी।
दरअसल, दोनों पक्ष एक महत्वाकांक्षी मुक्त व्यापार समझौते के लिए बातचीत कर रहे हैं।
यह पूछे जाने पर कि क्या भारत हाल ही में लंदन में भारतीय उच्चायोग के बाहर हुई तोड़फोड़ और हमले में शामिल लोगों के खिलाफ ब्रिटिश अधिकारियों की कार्रवाई से संतुष्ट है, अरिंदम बागची ने कहा कि भारत जमीनी स्तर पर कार्रवाई देखना चाहता है। उन्होंने कहा, ''यह मामला संतोष का नहीं है। हम जमीन पर कार्रवाई देखना चाहते हैं।''
गौरतलब है कि भारत और इटली ने नई दिल्ली और यूरोपीय संघ (ईयू) के बीच प्रस्तावित भी मुक्त व्यापार समझौते (एफटीए) पर वार्ता की प्रगति पर चर्चा की है और इसके जल्द पूरा होने की उम्मीद जताई गई है।
वाणिज्य मंत्रालय ने बृहस्पतिवार को यह जानकारी दी। पिछले साल जनवरी में भारत और यूरोपीय संघ ने मुक्त व्यापार समझौते, निवेश संरक्षण और भौगोलिक संकेतक (जीआई) के लिए बातचीत फिर से शुरू की है।
इटली ईयू का सदस्य है। वाणिज्य और उद्योग मंत्री पीयूष गोयल और इटली के उप-प्रधानमंत्री और विदेश मामलों के मंत्री एंटोनियो ताजानी के बीच 12 अप्रैल को हुई बैठक में यह मुद्दा उठा।
एक बयान में कहा गया है, 'दोनों मंत्रियों ने एक मुक्त, संतुलित और निष्पक्ष मुक्त व्यापार समझौते को रेखांकित करते हुए इसके जल्द पूरा होने की उम्मीद जताई।'